Kim Behnke (UP), 2001-03-01:
Jeg synes, der er grund til at takke Kristeligt Folkeparti for at have fremsat det her forslag.
Jeg vil ikke gentage den ideologiske diskussion, som vi har haft så mange gange, som går ud på, at i det øjeblik, det er en tilskudsordning, er det virksomhederne, der står med hatten i hånden, og så er det statsembedsmænd, der afgør, hvem der skal tilgodeses, hvorimod når det er en afskrivningsmulighed, er det virksomhederne, der bestemmer farten. Nej, jeg vil tilføre det ikke uvæsentlige nye bidrag, som vi har oplevet de senere år, nemlig at hvis det er en tilskudsordning, skal den EU-notificeres, og så risikerer vi, at der bliver rystet på hovedet og sagt nej, men hvis vi ændrer afskrivningsreglerne, så skal EU naturligvis ikke blande sig i det.
Derfor er den verden, vi lever i, sådan indrettet, at hvis vi ønsker at fremme de her mål, så kunne vi altså gøre det, uden at EU skal blande sig i det.
Så vil jeg foreslå eller inspirere hr. Flemming
Kofod-Svendsen til et sjette punkt.
Det er nemlig sådan, at vores energilovgivning også virker hæmmende.
Hvis man eksempelvis ønsker at bygge et nyt indkøbscenter, stort eller lille, og man ønsker at lave en energitotalløsning med solfangere, genindvinding af varme fra butikskølemontre osv., så kan man ikke få lov til det, hvis det pågældende butikscenter ligger i et område med kollektiv forsyningspligt, for så er der pligt til at aftage fjernvarme eller naturgas ifølge vores energilovgivning.
Det synes jeg er et punkt, som er med til at bremse gode, fornuftige projekter.
Og så synes jeg, at der mangler et syvende punkt, nemlig at hvis virksomhederne vil investere i projekter, der har et mere forskningsagtigt perspektiv, skal man også være åben over for det.
Energistyrelsen har lige pralet med, at den har afsat 99 mio. kr. i år til energiforskning inden for vedvarende energi.
Jeg mener: Altså Daimler-Chrysler-koncernen har de seneste par år brugt 8 mia. kr. på at udvikle brændselsceller til biler!
Jeg mener: 99 mio. kr. var sådan en Ritzaumeddelelse, og hurra for det!
Der skal altså mange flere penge på bordet, hvis vi inden for VE-området skal have nogle landvindinger.
Så synes jeg også, at Kristeligt Folkeparti i bemærkningerne burde have indføjet et afsnit om de positive miljøgevinster, det her naturligvis vil afstedkomme.
Til gengæld synes jeg, at det er uretfærdigt, når der er ordførere, der går herop og skælder ud på et lille oppositionsparti - undskyld, men det er jo tilfældet - og spørger: Hvorfor kommer I med sådan et beslutningsforslag, I har ikke regnet det hele igennem?
Nej, men det er jo derfor, det er et beslutningsforslag.
Kritikken havde været berettiget, hvis det havde været et lovforslag, men det er det ikke.
Ministeren, regeringen, sidder med hele statsadministrationen og har mulighed for at kunne pudse det her til, sådan må det naturligvis være.
Jeg synes i betragtning af, at Folketinget så sent som i sidste uge havde første behandling af et forslag, der går ud på, at miljø- og energiministeren fremover kan tvinge erhvervsvirksomheder, der bor i det, vi energipolitikere kalder område 4, til at installere solvarme, og der skriver man i bemærkningerne, at man godt er klar over, at der kan gå 20 år, inden der er positivt økonomisk output på dét, er der altså brug for et forslag som det, Kristeligt Folkeparti har præsteret i dag, sådan at virksomhederne kan have en økonomi, der hænger sammen. Jeg synes kun, der er grund til at rose forslaget og bruge anledningen til, at vi under udvalgsarbejdet får nogle flere facetter, som jeg har nævnt, tilføjet, sådan at vi forhåbentlig kan få et flertal i Folketinget til inden alt for længe at få lovgivningen ændret, så virksomhederne får mulighed for at være positive medspillere omkring installering af mere vedvarende energi i Danmark.